P r e d k l a d a c i a   s p r á v a

 Uznesenie vlády SR č. 363/2001 k analýze vývoja príčin nezamestnanosti a návrh opatrení na jej znižovanie ukladá pod bodom B. podpredsedovi vlády I. Miklošovi, ministrom MF SR, MPSVR SR, MH SR, MZ SR, MŠ SR, MV SR, MVRR SR a odporúča guvernérovi Národnej banky Slovenska nasledovné úlohy:

B.1. plniť úlohy uvedené v prílohe A tohto uznesenia v uvedených termínoch.

Úloha A.8. prílohy A v znení predložiť na rokovanie vlády manuál pre zahraničných investorov do 1 mesiaca po schválení zákona o investičných stimuloch v NR SR bola uznesením vlády SR uložená podpredsedovi vlády I. Miklošovi. 
 
Zmena gestora úlohy z podpredsedu vlády I. Mikloša na ministra hospodárstva bola odsúhlasená vládou SR dňa 21. novembra 2001 Uznesením vlády SR č. 1099 „ k odpočtu plnenia úloh uznesení vlády SR č. 363/2001 a 366/2001 k 30. septembru 2001“ bod B.6.

Zákon č. 565/2001 Z.z. o investičných stimuloch a o zmene a doplnení niektorých zákonov bol v NR SR schválený 4. decembra 2001 s účinnosťou 1. januára 2002 v upravenom znení. Podľa § 3 ods. 2 zákona Ministerstvo hospodárstva Slovenskej republiky vydalo k zákonu všeobecne záväzný právny predpis (vyhlášku), ktorou sa ustanovujú podrobnosti žiadosti o poskytnutie investičných stimulov. 

Pri prerokovaní znenia vyhlášky č. 235/2002 Z.z. schválenej s účinnosťou 8. mája 2002 bolo Stálou pracovnou komisiou LRV SR pre finančné právo odporúčané, aby tabuľkové prílohy a vysvetlivky k nim, potrebné k posudzovaniu žiadosti neboli zapracované do tejto vyhlášky, ale do manuálu, ako metodického pokynu k administrácii zákona, o ktorom rozhoduje minister. Odporúčanie Spk LRV SR bolo akceptované. Naviac manuál je potrebné považovať za otvorený systém, ktorého aktualizáciu by musela vždy schvaľovať vláda SR. Z dôvodu, že vláda  SR nemôže schváliť v manuáli uvedené opatrenia a požiadavky nad rámec zákona, alebo naopak také, ktoré by zužovali rozsah pôsobnosti ministerstva, alebo hmotnoprávnu a procesnú úpravu pri poskytovaní investičných stimulov, odporúčame vláde SR, aby úloha  č. B.1./A.8. vyplývajúca z uznesenia vlády SR č.363/2001 a úloha č. B.6. vyplývajúca z uznesenia vlády SR č.1099/2001 bola zrušená.